หน่วยที่ **3:** ข้าวและเครื่องเทศ

*บทเรียนที่ 6: การค้าเครื่องเทศ การครอบงำของยุโรป และการตอบโต้ของภูมิภาค*

***ฉบับแปลอย่างไม่เป็นทางการ***

***โปรดอ้างอิงต้นฉบับภาษาอังกฤษหากจำเป็นต้องมีการตรวจพิสูจน์***

หน่วยที่ 3: ข้าวและเครื่องเทศ

*บทเรียนที่ 6: การค้าเครื่องเทศ การครอบงำของยุโรปและการตอบโต้ของภูมิภาค*

|  |  |  |
| --- | --- | --- |
| วิชา | ประวัติศาสตร์/สังคมศึกษา | |
| หัวข้อ | การค้าเครื่องเทศในเอเชียตะวันออกเฉียงใต้ตั้งแต่ศตวรรษที่ 16 ถึง 18: ชาวยุโรปควบคุมการค้าเครื่องเทศอย่างไรและท้องถิ่นตอบโต้อย่างไร? | |
| ระดับ | มัธยมศึกษาตอนต้น | |
| แนวคิดหลัก | ตั้งแต่ศตวรรษที่ 16 ถึง 18 มหาอำนาจยุโรปผลักดันและสู้รบเพื่อครอบงำการค้าเครื่องเทศและกุมอำนาจทางเศรษฐกิจ การเมือง และการทหาร ซึ่งทำให้ท้องถิ่นมีการต่อต้านแข็งขืน และนำไปสู่การเสื่อมถอยของเมืองท่า | |
| กรอบคิดหลัก | “ยุคการค้า”  คนกลาง  การผูกขาด  การผูกขาดที่รัฐหนุน  เมืองท่าคลังสินค้า  กำไร อุปทาน และอุปสงค์  จักรวรรดินิยม ลัทธิพาณิชยนิยม ลัทธิอาณานิคม | |
| จำนวนคาบ/บทเรียน | 2 คาบ (1 คาบประมาณ 50 นาที) | |
| อุปกรณ์ที่จำเป็น | สื่อการเรียนและแบบฝึกหัดสำหรับแจกนักเรียน | |
| ความรู้พื้นฐาน | นักเรียนควรผ่าน*บทเรียนที่ 5: เครื่องเทศ ข้าว และประวัติศาสตร์เศรษฐกิจของเอเชียตะวันออกเฉียงใต้*มาแล้ว | |
| วัตถุประสงค์การเรียนรู้  *เมื่อจบบทเรียน นักเรียนจะสามารถ* | | |
| ความรู้ | ทักษะ | ทัศนคติ |
| 1. ระบุมหาอำนาจยุโรปที่เกี่ยวข้องในการค้าเครื่องเทศจากศตวรรษที่ 14 ถึง 18 2. อธิบายการเกี่ยวข้องของชาวยุโรป 3. ระบุความจำเป็นที่เป็นแรงจูงใจของมหาอำนาจยุโรป | 1. วิเคราะห์สื่อการเรียนรู้เพื่อหาข้อมูลเกี่ยวกับการช่วงชิงผลประโยชน์ระหว่างชาวยุโรปและคนท้องถิ่น และดูแผนที่เพื่อเรียนรู้บทบาทของชาวยุโรปในเอเชียตะวันออกเฉียงใต้ | 1. พัฒนาฐานสำหรับทำความเข้าใจการเผชิญหน้าความขัดแย้ง 2. ตระหนักถึงการถ่ายเทอิทธิพลที่มีหลายทิศทางระหว่างเอเชียตะวันออกเฉียงใต้และยุโรป |

|  |  |  |  |
| --- | --- | --- | --- |
| ช่วง | การดำเนินบทเรียน | สื่อการเรียน | หลักการและเหตุผล |
| เกริ่นนำ  [10 นาที] | 1. **เกริ่นนำ**    1. ทบทวนเนื้อหาที่จำเป็นจากบทเรียนที่แล้ว    2. อธิบายกับนักเรียนว่าในช่วงศตวรรษที่ 16 ถึง 18 เอเชียตะวันออกเฉียงใต้ยังคงเชื่อมสัมพันธ์กับส่วนอื่นของโลก และการค้ากับส่วนอื่นของโลกก็ยังเติบโตต่อไป แต่มีพลวัตรที่ซับซ้อนมากขึ้น    3. ก่อนหน้านี้ชาวยุโรปมีบทบาทเป็นพ่อค้าคนกลางและเป็นเพียงพ่อค้ากลุ่มหนึ่งในบรรดาหลายกลุ่มในภูมิภาคนี้ แต่ในศตวรรษที่ 16, 17 และ 18 ชาวดัตช์และชาวอังกฤษเริ่มพยายามที่จะมีอำนาจควบคุมการค้ามากขึ้น    4. เว้นช่วงและบอกให้นักเรียนคิดว่าทำไมชาวยุโรปจึงมีแรงจูงใจที่จะควบคุมการค้าเครื่องเทศ ถามให้นักเรียนตอบ |  | การทบทวนเนื้อหาของบทเรียนที่แล้วและการเกริ่นนำของครูช่วยให้บริบทเนื้อหาแก่นักเรียน |
| ดำเนินบทเรียน  [25 นาที] | 1. **กิจกรรมกลุ่ม: กิจกรรมจิ๊กซอว์**    1. อธิบายว่านักเรียนจะศึกษาการที่ชาวโปรตุเกส ดัตช์และอังกฤษพยายามควบคุมการค้าเครื่องเทศในเอเชียตะวันออกเฉียงใต้ในศตวรรษที่ 16 ถึง 18    2. แจกแบบฝึกหัด 1 จัดนักเรียนให้แต่ละคนอยู่กลุ่มสองประเภท กลุ่มแบบแรกเป็นกลุ่มที่ให้ทำงานตามมอบหมาย (เช่น ใช้การนับเลข 1-4) และกลุ่มฐาน (แบ่งตามตัวอักษร ก-ง) โดยจะมี*กลุ่มทำงาน*ตามมอบหมาย 4 กลุ่ม และ*กลุ่มฐาน* 4 กลุ่ม เพราะมีสื่อการเรียน 4 ชุดเกี่ยวกับชาวโปรตุเกส ชาวดัทช์ ชาวอังกฤษ และชาวท้องถิ่น (สื่อการเรียน 1 – 15) วิธีที่ง่ายคือจัดนักเรียนใน*กลุ่มทำงาน*ตามมอบหมาย 4 กลุ่มก่อน คือ ก – ง (หนึ่งกลุ่มต่อสื่อการเรียนหนึ่งชุด) แล้วมอบหมายเลขให้นักเรียนแต่ละคนในแต่ละกลุ่ม ในแต่ละกลุ่มให้มี “ครู” อยู่ในกลุ่มตามหมายเลขด้วย    3. *งานแรก*ของนักเรียนใน*กลุ่มทำงาน*คือ ศึกษาสื่อการเรียนรู้ที่ได้รับมอบหมาย ขณะศึกษาก็ให้จดข้อค้นพบไว้ในแผ่นจัดรวบรวมข้อมูล และพูดคุยแลกเปลี่ยนกับสมาชิกในกลุ่มเพื่อไม่ให้มีการตกหล่นข้อมูลสำคัญๆ ไปเมื่อไปนำเสนอเนื้อหาต่อ*กลุ่มฐาน*    4. หลังจากที่*กลุ่มทำงาน*ได้มีความเข้าใจเรื่องราวที่จะต้องนำเสนออย่างดีแล้ว บอกให้นักเรียนจับกลุ่มตาม*กลุ่มฐาน* ให้แต่ละคนผลัดกันนำเสนอข้อมูลที่ได้เรียนรู้มาจากการพูดคุยใน*กลุ่มทำงาน*    5. แต่ละกลุ่มแลกเปลี่ยนข้อค้นพบกับเพื่อนร่วมชั้น    6. ครูอาจเสริมเติมความรู้ให้กับนักเรียนด้วยข้อมูลจากบทความเกริ่นนำหากจำเป็น | * สื่อการเรียน 1 – สื่อการเรียน 15 (พิมพ์สื่อการเรียนและนำไปวางไว้ตามจุดต่างๆ ของห้องเรียน) * แบบฝึกหัด 1: **กิจกรรมจิ๊กซอว์** | **กิจกรรมจิ๊กซอว์**ช่วยให้นักศึกษาพัฒนาทักษะการทำงานร่วมกันและทำให้พวกเขาสามารถปะติดปะต่อจนเห็นภาพรวมของความสัมพันธ์ที่ซับซ้อนของประวัติศาสตร์เอเชียตะวันออกเฉียงใต้ช่วงนั้น |
| ปิดท้าย  [15 นาที] | 1. **สรุป**    1. แจกแบบฝึกหัด 2 อธิบายกับนักเรียนว่าในหนังสือของนักประวัติศาสตร์ที่ชื่อ อิมมานูเอล วอลเลอร์สไตน์ (Immanuel Wallerstein) เขาเสนอว่าเอเชียตะวันออกเฉียงใต้ก่อนปีพ.ศ. 2293 อยู่ชายขอบของ (หรือแยกต่างหากจาก) การค้ายุโรป และบอกว่าภูมิภาคนี้ตั้งแต่ปีพ.ศ. 2143 จนถึงปี 2293 ยังคงไม่เปลี่ยนแปลงจากการติดต่อกับชาวยุโรป    2. อธิบายให้นักเรียนฟังว่าเป็นเรื่องปกติที่นักประวัติศาสตร์จะเห็นไม่ตรงกันในประเด็นต่างๆ เนื่องจากอาจมีข้อมูลต่างกัน ตีความเหตุการณ์และข้อมูลไม่เหมือนกัน    3. ถามนักเรียนว่าตีความข้อมูลจากบทเรียนที่ 5 และ 6 อย่างไร พวกเขาเห็นด้วยกับคำกล่าวของวอลเลอร์สไตน์หรือไม่?    4. ให้นักเรียนอภิปรายเรื่องนี้ในกลุ่ม 2. **การบ้าน**   4.1 ให้นักเรียนเขียนรายงานว่าเห็นด้วยหรือไม่กับคำกล่าวของวอลเลอร์สไตน์  4.2 กระตุ้นให้นักเรียนอ่านเพิ่มเติมเพื่อเสริมความเข้าใจ | * แบบฝึกหัด 2: สังเคราะห์ข้อมูล | รายงานช่วยให้นักเรียนได้สังเคราะห์ความรู้ที่ได้จากบทเรียนที่ 5 และ 6 และทำให้ครูสามารถประเมินได้ว่านักเรียนเข้าใจความเชื่อมสัมพันธ์ระหว่างเอเชียตะวันออกเฉียงใต้และตะวันตก และผลกระทบที่ตะวันตกมีต่อภูมิภาคหรือไม่ |

หน่วยที่ **3:** ข้าวและเครื่องเทศ

*บทเรียนที่ 6: การค้าเครื่องเทศ การครอบงำของยุโรป และการตอบโต้ของภูมิภาค*

สื่อการเรียนและแบบฝึกหัด

**อภิธานศัพท์**

อีสต์อินดีส: คำที่ใช้เรียกหมู่เกาะของเอเชียตะวันออกเฉียงใต้ โดยเฉพาะหมู่เกาะมาเลย์

คลังสินค้า: ท่าเรือที่มีการนำเข้า ส่งออก จัดเก็บ ซื้อขายสินค้า

การสำรวจ: การเดินทางเพื่อสำรวจ

โรงงาน: ในที่นี้คือฐานของบรรดาพ่อค้าในต่างแดน

**การผูกขาด**: **การที่กลุ่มคน บริษัท หรือประเทศหนึ่ง ควบคุมการค้าสินค้าอย่างใดอย่างหนึ่งทั้งหมด**

กำไร: ผลต่างระหว่างเงินที่ได้มากับที่จ่ายไปในการซื้อ ดำเนินการหรือผลิตสินค้า

หมู่เกาะเครื่องเทศ: หมู่เกาะมาลุกูหรือโมลุคกะ ซึ่งปัจจุบันเป็นส่วนหนึ่งของอินโดนีเซีย ที่ได้ชื่อว่าหมู่เกาะเครื่องเทศเนื่องจากเป็นถิ่นกำเนิดของลูกจันทน์ ดอกจันทน์ และกานพลู

สถานีการค้า: สถานที่ซื้อขายสินค้า

**สนธิสัญญา**: ข้อตกลงอย่างเป็นทางการระหว่างรัฐ

กลุ่ม ก**: การค้าและบทบาทของชาวโปรตุเกสในเอเชียตะวันออกเฉียงใต้ในศตวรรษที่ 16**

**สื่อการเรียน 1: เมืองท่าและโรงงาน\*ของโปรตุเกสในเอเชียตะวันออกเฉียงใต้**

ด้วยการค้นพบแหล่งเครื่องเทศสำคัญ คือ หมู่เกาะเครื่องเทศในอีสต์อินดีส หรือหมู่เกาะมาลูกูหรือโมลุคกะ ที่เป็นถิ่นกำเนิดของลูกจันทน์ ดอกจันทน์ และกานพลู ชาวโปรตุเกสก็สามารถควบคุมการค้าเครื่องเทศกำไรงาม พวกเขา “ไม่รอช้าที่จะสถาปนาอำนาจตนเองในอีสต์อินดีส พวกเขาปักหลักอย่างมั่นคงที่มะละกาและควบคุมช่องแคบ และสร้างป้อมปราการที่อัมบอยนา ฮัลมาเฮรา เซเลเบส เตอเนท และทิลดอร์ที่พวกเขามีโรงงานค้าเครื่องเทศ” (แพร์รี่ หน้า 202)

***ที่มา:***

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Reid, Anthony. 1990. ‘An Age of Commerce in Southeast Asian History’, *Modern Asian Studies*, Vol. 24, No.1 (Feb. 1990) pp. 1-30.

***คำศัพท์***

สถาปนา: เสริมสร้างความเข้มแข็ง

อีสต์อินดีส: คำที่เคยใช้เรียกหมู่เกาะของเอเชียตะวันออกเฉียงใต้ โดยเฉพาะในหมู่เกาะมลายู

ปักหลัก: ตั้งมั่น ยากที่จะย้ายหรือบังคับออกไป

โรงงาน: ในที่นี้หมายถึงฐานสำหรับพ่อค้าในต่างแดน

กำไรงาม: ได้รายได้ดี ทำกำไรได้

**สื่อการเรียน 2: ระดับอำนาจควบคุมของโปรตุเกส**

ด้วยการสถาปนาอำนาจควบคุมมะละกาบนฝั่งตะวันตกเฉียงใต้ของคาบสมุทรมลายูในปีพ.ศ. 2054 ชาวโปรตุเกสไม่เพียงแต่มีอำนาจผูกขาดเหนือศูนย์กลางการค้าเครื่องเทศที่กำลังเติบโต โดยเฉพาะการค้ากานพลู ลูกจันทน์ และดอกจันทน์ จากหมู่เกาะโมลุกกะและบันดาเท่านั้น แต่ยังสามารถเก็บภาษีอากรจากเรือทุกลำที่แล่นผ่านน่านน้ำอินเดียตะวันออกอีกด้วย ดังที่โตเม ปิเรส กล่าวไว้ว่า “ใครคุมมะละกาได้ ก็เท่ากับกุมคอหอยของเวนิส” (ไรท์ หน้า 39) ซึ่งเวนิสมีอำนาจครอบงำการค้าเครื่องเทศที่โปรตุเกสพยายามเบียดแข่งมานาน

ด้วยการทำสนธิสัญญาที่สำคัญทางยุทธศาสตร์หลายฉบับ อย่างเช่นที่ทำกับสุลต่านแห่งบรูไน โปรตุเกสสามารถเข้าถึงช่องทางการค้าใหม่ๆ โดยเฉพาะพริกไทย ตลอดจนเส้นทางการเดินเรือจากมะละกาไปยังหมู่เกาะโมลุกกะ ด้วยการผูกขาดเหล่านี้ “ราคาพริกไทยและเครื่องเทศอื่นๆ เริ่มพุ่งสูงขึ้นในทุกส่วนของยุโรปและก็เกิดความไม่พอใจเพิ่มมากขึ้นเรื่อยๆ ต่อชาวโปรตุเกสอย่างรุนแรงแบบเดียวกับที่เคยเกิดขึ้นกับนักผูกขาดชาวตะวันออกกลางก่อนหน้านี้ มหาอำนาจยุโรปชาติอื่นๆ พยายามหาหนทางทำลายอำนาจการผูกขาดการค้าเครื่องเทศในตะวันออกของโปรตุเกส และบรรดานักเดินเรือใจกล้าก็พากันเสนอตัวกับราชสำนักทั่วยุโรปพร้อมด้วยแผนการที่จะฝ่าไปถึงหมู่เกาะเครื่องเทศและเปิดทางให้กับมหาอำนาจเหล่านั้นได้มีส่วนแบ่งในความมั่งคั่งจากเครื่องเทศของตะวันออก” (แพร์รี่ หน้า 203)

***ที่มา:***

Lieberman, Victor. 1993. ‘Local Integration and Eurasian Analogies: Structuring Southeast Asian History, c.1350-1830’.*Modern Asian Studies*, Vol. 27, No. 3, pp. 475-572.

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Wright, Clifford. 2007. ‘The Medieval Spice Trade and the Diffusion of the Chile’. *Gastronomica*, Vol. 7, No. 2, pp. 35-43.


*คำศัพท์*

**ภาษีอากร: ภาษีที่เก็บจากสินค้าที่ถูกขนย้ายข้ามพรมแดนประเทศ**

**การผูกขาด**: **การที่กลุ่มคน บริษัท หรือประเทศหนึ่ง ควบคุมการค้าสินค้าอย่างใดอย่างหนึ่งทั้งหมด**

โตเม ปิเรส (Tomé Pires): นักผสมยาชาวโปรตุเกส ทำงานกับเจ้าโปรตุเกาส และเป็นทูตไปประเทศจีน เป็นผู้ที่เขียนเรื่องหมู่เกาะเครื่องเทศเป็นคนแรก

**สื่อการเรียน 3: เส้นทางการค้าของชาวโปรตุเกสในเอเชียตะวันออกเฉียงใต้ (ศตวรรษที่ 16)**

******

***ที่มา***: ดัดแปลงจากแผนที่ว่างเปล่า สืบค้นจาก <http://www.clker.com/clipart-blank-world-map-large-.html>

กลุ่ม ข**: อำนาจควบคุมการค้าเครื่องเทศของชาวดัตช์ในเอเชียตะวันออกเฉียงใต้ในศตวรรษที่ 16 และ 17**

**สื่อการเรียน 4: จุดเริ่มต้นของการมีอำนาจควบคุมของชาวดัตช์**

ยุโรปชาติอื่นก็กำลังยื้อแย่งส่วนแบ่งในกิจการเครื่องเทศกำไรงามนี้ด้วย ในขณะที่อังกฤษจดจ่อกับอินเดียมากกว่า ดัทช์ก็หมายตาไปยังหมู่เกาะเครื่องเทศ ในปีพ.ศ.2139 คณะสำรวจชาวดัทช์ภายใต้การนำของคอร์เนลิอุส แวน โฮทแมน (Cornelius Van Houtman) นำพริกไทยและลูกจันทน์กลับบ้านเต็มเรือสามลำ ความสำเร็จของแวน โฮทแมน “ปลุกเร้าจินตนาการของผู้คนในประเทศบ้านเกิดและกระตุ้นให้พ่อค้าของอัมสเตอร์ดัมขยับตัวในทันที พริกไทยและอบเชยของสุมาตรา ชวา และบอร์เนียว กานพลูของเตอเนท ทิลดอร์ อัมบอยนา และเกาะอื่นๆ ของหมู่เกาะโมลุคกะ ลูกจันทน์และดอกจันทน์ของหมู่เกาะบันดาตอนนี้อยู่แค่เอื้อม ในปีพ.ศ. 2141 มีคณะเดินทางไม่ต่ำกว่าห้าคณะที่ออกจากฮอลแลนด์ไปยังอีสต์อินดีส...” (แพร์รี่ หน้า 204) มีรายงานว่า “ในปีพ.ศ. 2142 นักลงทุนชาวดัทช์ได้ผลตอบแทนร้อยละ 400 จากการลงทุนในการค้าเครื่องเทศ” (ไรท์ หน้า 39) คณะเดินทางเหล่านี้ “สร้างความประทับใจที่ดีให้กับบรรดาสุลต่านท้องถิ่น เปิดจุดการค้าในที่ต่างๆ และวางรากฐานโดยทั่วไปสำหรับการเข้ามามีอำนาจควบคุมอีสต์อินดีสของชาวดัตช์ในอนาคต” (แพร์รี่ หน้า 204)

***ที่มา:***

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Wright, Clifford. 2007. ‘The Medieval Spice Trade and the Diffusion of the Chile’. *Gastronomica*, Vol. 7, No. 2, pp. 35-43.

***คำศัพท์***

คอร์เนลิอุส แวน โฮทแมน (Cornelius Van Houtman): *นักสำรวจชาวดัทช์ที่ค้นพบเส้นทางใหม่จากยุโรปไปอินโดนีเซีย ที่เป็นจุดเริ่มการค้าเครื่องเทศของดัทช์ในเอเชียตะวันออกเฉียงใต้*

กิจการ: โครงการหรือการดำเนินการธุรกิจหรือบริษัท

การสำรวจ: การดำเนินทางเพื่อสำรวจ

การลงทุน: การวางเงิน ความพยายาม เวลา ฯลฯ ไปกับอะไรบางอย่างเพื่อสร้างกำไรหรือสร้างผลประโยชน์

กำไรงาม: ได้รายได้ดี ทำกำไรได้

จุดการค้า: สถานที่หรือหน่วยงานที่มีการค้าสินค้าเกิดขึ้น

**สื่อการเรียน 5: การมีอำนาจควบคุมของชาวดัตช์ในศตวรรษที่ 17**

ด้วยการทำสนธิสัญญาต่างๆ ชาวดัตช์จึงมีช่องทางเข้าถึงแหล่งเครื่องเทศสำคัญในระยะยาว และต่อมาก็กลายเป็นผู้มีสิทธิเพียงผู้เดียว (Masselman, น. 451) และเมื่อถึงพ.ศ. 2143ดัตช์กับอังกฤษก็กุมการค้าพริกไทยดำถึงร้อยละ 80 เพื่อปกป้องผลประโยชน์ อังกฤษจัดตั้งบริษัทบริติชอีสต์อินเดียขึ้นมาในปีนั้นเอง พ่อค้าดัตช์ในอัมสเตอร์ดัมก็ตอบต่อการแข่งขันด้วยการตั้งบริษัทดัตช์อีสต์อินเดียของตัวเองขึ้นมาในปีพ.ศ. 2145 ที่ในที่สุดก็กุมอำนาจเหนือแหล่งผลิตเครื่องเทศสำคัญ ด้วยการดำเนินการที่รวมศูนย์ การลงทุนด้วยทุนที่ใหญ่กว่า และ “อาศัยการโจมตีอย่างโหดเหี้ยมและการลาดตระเวนทางทะเลอย่างไม่หยุดหย่อน บริษัทดัตช์อีสต์อินเดียก็ประสบความสำเร็จในจุดที่โปรตุเกสล้มเหลวไปในการผูกขาดการผลิตและการจำหน่ายเครื่องเทศของหมู่เกาะโมลุกกะ” (Lieberman,น. 76)

พอถึงปีพ.ศ. 2164 พวกเขาก็มีอำนาจถึงจุดที่สามารถเปลี่ยนชื่อจาคาร์ตา (Jacarta) บนเกาะชวากลายเป็นปัตตาเวีย (Batavia)

***ที่มา:***

Masselman, George. 1961. ‘Dutch Colonial Policy in the Seventeenth Century’, *The Journal of Economic History*, Vol. 21, No. 4 (Dec. 1961), pp. 455-468.

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Reid, Anthony. 1990. ‘An Age of Commerce in Southeast Asian History’, *Modern Asian Studies*, Vol. 24, No.1 (Feb. 1990) pp. 1-30.

*คำศัพท์*

**รวมศูนย์: นำ(กิจกรรมต่างๆ)มารวมกันในที่เดียว**

**สัญญา**: ข้อตกลงเป็นลายลักษณ์อักษรหรือด้วยวาจา ระหว่างบุคคลหรือระหว่างธุรกิจ

**การผูกขาด**: **การที่กลุ่มคน บริษัท หรือประเทศหนึ่ง ควบคุมการค้าสินค้าอย่างใดอย่างหนึ่งทั้งหมด**

**สนธิสัญญา**: ข้อตกลงอย่างเป็นทางการระหว่างรัฐ

**Source 6: ชาวดัตช์พยายามจำกัดปริมาณเครื่องเทศที่ป้อนให้กับตลาด**

ด้วยการผูกขาดลูกจันทน์และดอกจันทน์ ชาวดัตช์ “พยายามลดปริมาณของที่จะส่งไปถึงยุโรปลงมาเหลือครึ่งหนึ่งของระดับสูงสุดโดยราคาพุ่งสูงขึ้นสวนทางกัน” (Reid,น. 14) ในทุกเกาะ ยกเว้นอัมบอยนาและเตอเนทในหมู่เกาะโมลุคกะและบันดา มีคำสั่งให้ถอนทำลายต้นกานพลูและต้นจันทน์ “การจงใจทำลายต้นไม้ที่ต้องใช้เวลาหลายปีจึงจะออกดอกผลเป็นเครื่องเทศเช่นนี้ลดปริมาณผลิตผลของกานพลู ลูกจันทน์ และดอกจันทน์ ลงเหลือหนึ่งในสี่ของปริมาณก่อนการมาถึงบริเวณอินดีสของชาวดัตช์ นี่เป็นวิธีการของชาวดัตช์ในการทำให้เกิดการขาดแคลนของเครื่องเทศที่มีกลิ่นหอมและเป็นที่ต้องการอย่างสูงเพื่อโก่งราคาขึ้นในตลาดยุโรปเพื่อประโยชน์ของผู้บริหารและผู้ถือหุ้นของบริษัทดัตช์อีสต์อินเดีย” (Parry, น. 205) เพื่อให้ปริมาณสินค้าป้อนตลาดมีน้อย ในหมู่เกาะบันดาที่เป็นแหล่งผลิตลูกจันทน์ “ทุกๆ ปีบนเกาะเนรา…มีการเผาลูกจันทน์กองใหญ่ๆ เหมือนลอมฟาง บางทีไฟลุกไหม้อยู่แปดวัน… น้ำมันไหลลงทะเลเป็นสายๆ” (Pollmer, น. 63) ด้วยการพยายามบงการตลาดเครื่องเทศอย่างจริงจังเช่นนี้ “พอถึงกลางศตวรรษที่ 17 ชาวดัตช์ก็สามารถขายเครื่องเทศในยุโรปด้วยราคา 17 เท่า และในอินเดียด้วยราคา 14 เท่าของราคาซื้อที่มาลูกูโ ดยผลกำไรไม่ได้ตกไปถึงมือชาวเอเชียเลย” (Reid, น. 11) ดังที่เฮนรี ฮ็อบเฮาส์ กล่าวไว้ “จนถึงประมาณปีพ.ศ. 2213 บริษัทดัตช์อีสต์อินเดียเป็นบริษัทที่ร่ำรวยที่สุดในโลก.... มันช่วยส่งเสริมยุครุ่งเรืองของอารยธรรมดัตช์ เรมบรันดท์ เวอร์เมียร์ ฟรานซ์ ฮัลส์ วอนเดล โกรทิอุส สปิโนซา...” (Pollmer, น. 64)

***ที่มา:***

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Pollmer, Udo. 2000. ‘The Spice Trade and Its Importance for European Expansion’, *Migration & Diffusion*, Vol. 1, No. 4, pp. 58-70.

Reid, Anthony. 1990. ‘An Age of Commerce in Southeast Asian History’, *Modern Asian Studies*, Vol. 24, No.1 (Feb. 1990) pp. 1-30.

***คำศัพท์***

ลอมฟาง: กองของฟางหรือหญ้า มักจะมียอมแหลม

บงการ: การควบคุมหรือส่งอิทธิพล(ต่อบุคคลหรือสถานการณ์)อย่างฉลาดหรืออย่างไร้ศีลธรรม

กลุ่ม ค**: ความพยายามของอังกฤษในการทำลายอำนาจควบคุมการค้าเครื่องเทศของชาวดัตช์ในศตวรรษที่ 17 - 18**

**สื่อการเรียน 7: ความพยายามของอังกฤษในการทำลายการครอบงำของดัตช์**

ด้วยการจัดตั้งบริษัทบริติชอีสต์อินเดีย อังกฤษพยายามบ่อนทำลายอำนาจของชาวดัตช์เหนือตลาดเครื่องเทศที่มีกำไรสูง มีการส่งคณะเดินทางชุดหนึ่งออกไปในปีพ.ศ. 2146 และกลับมาพร้อมด้วยพริกไทยในปริมาณมากพอที่จะทำลายการกุมตลาดของชาวดัตช์ (Parry, น. 205) มีรายงานว่า “กานพลูหนึ่งลำเรือถูกซื้อจากหมู่เกาะเครื่องเทศมาในราคา 2,948ปอนด์ในปีพ.ศ.2149 และถูกขายในอังกฤษสองปีต่อมาด้วยราคา 36,287ปอนด์” (เพิ่งอ้าง) อย่างไรก็ตาม อังกฤษก็จดจ่อกับอินเดียมากกว่า ปล่อยให้ดัตช์เป็น “จ้าวที่ไร้ผู้ต่อต้านแห่งอีสต์อินดีส กอบโกยความมั่งคั่งจากการผูกขาดการค้าเครื่องเทศ” (เพิ่งอ้าง)

***ที่มา:***

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Reid, Anthony. 1990. ‘An Age of Commerce in Southeast Asian History’, *Modern Asian Studies*, Vol. 24, No.1 (Feb. 1990) pp. 1-30.

***คำศัพท์***

การสำรวจ: การดำเนินทางเพื่อสำรวจ

กำไรงาม: ได้รายได้ดี ทำกำไรได้

กอบโกย: เก็บเกี่ยว รวบรวม

บ่อนทำลาย: ลดทอนความมีประสิทธิภาพ อำนาจ หรือความสามารถ

**สื่อการเรียน 8: การผูกขาดของชาวดัตช์ถูกทำลายลงไปอย่างไร**

ด้วยสาเหตุหลายประการด้วยกัน “ราวกลางศตวรรษที่ 18 โชคลาภเริ่มเปลี่ยนแปลงไปสำหรับบริษัทดัตช์อีสต์อินเดีย” (Parry, น. 206) การขยายตัวของการปลูกพริกไทยและการนำเครื่องเทศไปปลูกในอาณานิคมของอังกฤษและฝรั่งเศสพร้อมด้วยกำไรที่หดหายลงไปเนื่องจากปริมาณสินค้าในตลาดล้นเกิน การลักลอบนำสินค้ามาขาย และภัยจากโจรสลัด ล้วนส่งผลกระทบต่อการผูกขาดของดัตช์ นอกจากนี้ ความต้องการของตลาดยังเปลี่ยนไปเป็นสินค้าอื่น เช่น สิ่งทอและชา ที่กลายเป็นสินค้าทำกำไรมากขึ้น ด้วยอำนาจกุมอินเดียได้อย่างเบ็ดเสร็จ “อังกฤษบุกเบิกการขายเสื้อผ้าจากอินเดียในยุโรปและพอถึงกลางศตวรรษสินค้าเหล่านี้ก็แทนที่พริกไทยในฐานะสินค้าหลักของอังกฤษในการค้ากับเอเชีย” (Reid, น. 17) เมื่อถึงปลายศตวรรษที่ 17 “สิ่งทอจากอินเดียมีปริมาณมากกว่าครึ่งหนึ่งของสินค้าบรรทุกเรือของดัตช์” (Reid,น. 17) การปฏิวัติอุตสาหกรรมยังนำมาซึ่งความก้าวหน้าทางวิทยาศาสตร์ อุตสาหกรรม และเทคโนโลยี ตลอดจนความต้องการวัตถุดิบต่างๆ ที่ผลักดันการยึดครองดินแดนอาณานิคมและเปลี่ยนดุลอำนาจของโลก

***ที่มา:***

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Reid, Anthony. 1990. ‘An Age of Commerce in Southeast Asian History’, *Modern Asian Studies*, Vol. 24, No.1 (Feb. 1990) pp. 1-30.

*คำศัพท์*

ยึดครอง: ทรัพย์สินหรือวัตถุที่ซื้อหรือได้มา

ดุลอำนาจ: สถานการณ์ในโลกที่รัฐใหญ่ๆ มีอำนาจเท่าๆกัน

ปฏิวัติอุตสาหกรรม: กระบวนการเปลี่ยนแปลงจากเศรษฐกิจการเกษตรไปเป็นเศรษฐกิจที่มีเครื่องจักรและอุตสาหกรรมเป็นหลัก เริ่มต้นในอังกฤษในศตวรรษที่ 18

กำไรงาม: ได้รายได้ดี ทำกำไรได้

การผูกขาด: การที่กลุ่มคน บริษัท หรือประเทศหนึ่ง ควบคุมการค้าสินค้าอย่างใดอย่างหนึ่งทั้งหมด

กำไร: รายได้ทางการเงิน โดยเฉพาะความแตกต่างระหว่างเงินที่ได้รับกับเงินที่ใช้ไปในการซื้อ ปฏิบัติงาน หรือผลิตอะไรบางอย่าง

ลักลอบนำเข้า: การนำพา การนำเข้าหรือส่งออกสินค้าอย่างลับๆ โดยละเมิดกฎหมาย และ/หรือโดยไม่จ่ายภาษีตามกฎหมาย

**สื่อการเรียน 9: การพุ่งผงาดของอังกฤษ**

หลังจากยึดครองเกาะปีนังได้ประมาณแปดปี อังกฤษก็ประสบความสำเร็จในการปลูกกานพลูที่นำมาจากหมู่เกาะโมลุกกะ

พอถึงปีพ.ศ. 2342 “การพุ่งผงาดของอังกฤษก็ดำเนินไปจนบริษัทดัตช์อีสต์อินเดียถูกยุบไป และกิจการของบริษัทถูกรับช่วงต่อไปโดยรัฐบาลดัตช์” (แพร์รี่ น. 206) ดังที่พี.เจ. มาร์แชลกล่าวไว้ “พอถึงต้นศตวรรษที่ 18 บริษัทของอังกฤษก็แซงหน้าดัตช์ในฐานะผู้ป้อนสินค้าจากเอเชียให้กับยุโรปรายใหญ่ที่สุด” (มาร์แชล น. 30)

***ที่มา:***

Marshall, P.J. .1975. ‘British Expansion in India in the Eighteenth Century: A Historical Revision’. *History*, Vol. 60. No. 198, pp. 28-43.

Parry, John. W. ‘The Story of Spices’. *Economic Botany*, Vol. 9, No. 2 (Apr. - Jun., 1955), pp. 190-207.

*คำศัพท์*

รับช่วง: ยกเลิก สิ้นสุด

กลุ่ม ง**: ปฏิกริยาของท้องถิ่นที่มีต่อการครอบงำของยุโรปในช่วงศตวรรษที่ 16 ถึง 18**

**สื่อการเรียน 10: การต่อต้านอำนาจโปรตุเกส**

เมื่อ “ยุทธวิธีใหม่ๆ ในการทำสงครามทางเรือที่ทำให้ฝ่ายตรงข้ามคาดไม่ถึงของโปรตุเกสคลายพิษสงไปในเวลาไม่นาน” (Reid, น. 8) โปรตุเกสก็ไม่ประสบความสำเร็จเท่าใดนักในการปกป้องผลประโยชน์ของตน การต่อต้านจากคนท้องถิ่นก็ดุเดือด และเมื่อเวลาผ่านไปศูนย์อำนาจท้องถิ่นอย่างเช่น อาเจะห์ จาปารา (ชวา) ก็เริ่มต่อต้านโปรตุเกสอย่างหนักข้อมากขึ้น (Reid, น. 8) ขณะที่ “พ่อค้าชวาและมาเลย์มุสลิมท้าทายความพยายามของโปรตุเกสที่จะผูกขาดการค้าเครื่องเทศจากโมลุกกะ” (Reid, น. 8) หลังจากปีพ.ศ. 2093 หลังจากสูญเสียที่มั่นหลักในอินโดนีเซียตะวันออกที่เทอร์เนตให้กับกลุ่มพันธมิตรอิสลามไป “ชาวมาลูกูปฏิเสธที่จะมอบกานพลูให้กับโปรตุเกส และขายให้กับชาวชวาที่จากนั้นก็เอามาขายต่อที่มะละกา (ของโปรตุเกส)” (Reid, น. 14)

***ที่มา:***

Parry, John. W. 1955. ‘The Story of Spices’. *Economic Botany*, Vol. 9, No. 2 (Apr. – Jun., 1955), pp. 190-207.

Reid, Anthony. 1990. ‘An Age of Commerce in Southeast Asian History’, *Modern Asian Studies*, Vol. 24, No.1 (Feb. 1990) pp. 1-30.

คำศัพท์

***กลุ่มพันธมิตร***: การรวมตัวกันชั่วคราวเพื่อทำบางอย่างร่วมกัน

**สื่อการเรียน 11: การต่อต้านจากอาเจะห์และพ่อค้าอื่นๆ**

ด้วยการควบคุมมะละกาที่กลายเป็นศูนย์กลางค้าขายเครื่องเทศที่สำคัญ โปรตุเกสสามารถผูกขาดการค้ากานพลูจากหมู่เกาะโมลุคกะและลูกจันทน์และดอกจันทน์จากหมู่เกาะบันดาได้ แต่ไม่สามารถสยบการต่อต้านจากท้องถิ่นได้ โดยเฉพาะชวาและอาเจะห์ และไม่สามารถสกัดกั้นการขนส่งไปยังยุโรปหรือตะวันออกกลาง ในปีพ.ศ.2079 โปรตุเกสยอมรับว่า “เรือพราฮัสจำนวนมาก” ที่บรรทุกพริกไทยได้หลุดรอดพ้นจากการลาดตระเวนของตนจากกาลิคัทไปยังทะเลแดง” (Reid, น. 8) พอถึงทศวรรษ 1560 “เส้นทางของมุสลิมก็กลับมาคึกคัก........จนถึงจุดที่ขนพริกไทยและเครื่องเทศไปยังเมดิเตอเรเนียนในปริมาณที่มากเหมือนเมื่อก่อน และมักจะมากกว่าโปรตุเกส” (Reid, น. 9) การลุกฮือในโมลุกกะและการสูญเสียป้อมของโปรตุเกสที่เทอร์เนตในปีพ.ศ.2117 ให้กับฝ่ายต่อต้านชาวมุสลิมเป็นจุดเริ่มต้นของการเสื่อมถอยของโปรตุเกส

***ที่มา:***

Boxer, C.R. 1969. ‘Portuguese Reactions to the Revival of the Red Sea Spice Trade and the Rise of Atjeh, 1540-1600’, *Journal pf Southeast Asian History*, Vol.10, No. 3, pp. 415-428/

Lieberman, Victor. 1993. ‘Local Integration and Eurasian Analogies: Structuring Southeast Asian History, c.1350-1830’.*Modern Asian Studies*, Vol. 27, No. 3, pp. 475-572.

*คำศัพท์*

การควบคุม: อำนาจและอิทธิพลเหนือคนอื่น

การผูกขาด: การที่กลุ่มคน บริษัท หรือประเทศหนึ่ง ควบคุมการค้าสินค้าอย่างใดอย่างหนึ่งทั้งหมด

พราฮัส (Prahus): เรือประเภทหนึ่งที่กำเนิดขึ้นในมาเลเซียและอินโดนีเซีย

**สื่อการเรียน 12: ปฏิกริยาของท้องถิ่นต่อการครอบงำการค้าเครื่องเทศของชาวยุโรป**

ในศตวรรษที่สิบหกและสิบเจ็ด เมืองท่าของชาวมุสลิมคือบันเต็นในทางตะวันตกของชวา มากัสซาร์ในสุลาเวสีตอนใต้ และบรูไนในทางตอนเหนือของบอร์เนียว พยายามเก็บเกี่ยวผลประโยชน์จากการกระจายของการค้าด้วยการจัดตั้งหรือขยายคลังสินค้าของตน ชาวดัตช์ที่มีการดำเนินการแบบรวมศูนย์ เงินทุนที่มากกว่า และความเหนือกว่าทางการทหารทั้งทางบกและทางทะเล ก็ส่งผลสะเทือนได้มากกว่า โดยอาศัยทั้งการโจมตีอย่างรุนแรงและการเดินเรือลาดตระเวนอย่างต่อเนื่อง บริษัทดัตช์อีสต์อินเดียก็ประสบความสำเร็จในจุดที่โปรตุเกสล้มเหลวในการจัดตั้งการผูกขาดการผลิตและการจำหน่ายเครื่องเทศแห่งโมลุคกะ เมื่อรัฐแห่งมากัสซาร์ที่เพิ่งผงาดขึ้นมาไม่นานพยายามท้าทายระบบใหม่ ชาวดัตช์ก็เดินหน้าทำลายศูนย์กลางการค้าที่มีพลังสร้างสรรค์โดดเด่นแห่งนี้ลงไปในช่วงปีพ.ศ.2209 – 2212 ไม่นานต่อมาบันเต็น เมืองท่าค้าพริกไทยที่มั่งคั่งในชวาตะวันตกก็ประสบชะตากรรมแบบเดียวกัน

***ที่มา:*** Lieberman, Victor. 1990. ‘Wallerstein’s System and the International Context of Early Modern Southeast Asian History’. *Journal of Asian History*, Vol. 24, No. 1, pp. 70-90.

*คำศัพท์*

เก็บเกี่ยว: ถือโอกาสได้ผลประโยชน์

เมืองท่าคลังสินค้า (Entrepôt): เมืองท่าที่มีการนำเข้า ส่งออก เก็บ และค้าขายสินค้า

การผูกขาด: การที่กลุ่มคน บริษัท หรือประเทศหนึ่ง ควบคุมการค้าสินค้าอย่างใดอย่างหนึ่งทั้งหมด

**สื่อการเรียน 13: อาเจะห์ในฐานะภัยคุกคามต่อโปรตุเกส**

ศัตรูหลักของมะละกาเกือบตลอดช่วงเวลา 130 ปีที่อยู่ในการครอบครองของโปรตุเกสคือ รัฐสุลต่านแห่งอาเจะห์ในตอนเหนือของเกาะสุมาตรา พอถึงปีพ.ศ. 2128 เรื่องราวการยึดปิดล้อมมะละกาของอาเจะห์หลายต่อหลายครั้งในช่วงต้นทศวรรษ 1570 แสดงให้เห็นว่าอาเจะห์เป็นภัยคุกคามที่น่าเกรงขามต่อสถานะของโปรตุเกสไม่เพียงแต่ในมะละกาเท่านั้นแต่ตลอดทั่วทั้งเอเชียตะวันออกเฉียงใต้และไกลกว่านั้น

ที่ตั้งของอาเจะห์ที่อยู่บนปลายเหนือสุดของเกาะสุมาตราทำให้มีความได้เปรียบทางยุทธศาสตร์เหนือเปดีร์ (Pedir) และบริเวณใกล้เคียง เนื่องจากว่าไม่เพียงแต่ทำให้อาเจะห์สามารถควบคุมทางเข้าช่องแคบได้เท่านั้น แต่ยังทำให้มีเส้นทางสื่อสารคมนาคมทางทะเลโดยตรงกับซีกตะวันตกของมหาสมุทรอินเดียอีกด้วย พอถึงพ.ศ. 2128 อาเจะห์ก็ได้กลายเป็นคู่แข่งหลักด้านการค้าของโปรตุเกสและเป็นศัตรูที่กล้าแข็งที่สุดในภูมิภาค

***ที่มา:*** Villiers, John. 2001. ‘Aceh, Melaka and the "Hystoria dos cercos de Malaca" of Jorge de Lemos’. *Portuguese Studies*, Vol. 17, Homage to Charles Boxer, pp. 75-85.

*คำศัพท์*

น่าเกรงขาม: แข็งแรง น่าประทับใจ

ยึดปิดล้อม: เมื่อกองกำลังของศัตรูล้อมเมืองไว้ และตัดการส่งเสบียง

**สื่อการเรียน 14: มากัสซาร์ในฐานะภัยคุกคามต่อสถานะของชาวดัตช์**

อาณาจักรมากัสซาร์มีอำนาจครอบงำสุลาเวสีใต้มากขึ้นเรื่อยๆ หลังกลางศตวรรษที่สิบหก ในตอนแรก ชาวดัตช์พยายามเจรจากับชาวมากัสซาร์เพื่อรักษาสถานะของตน พวกเขาขอให้สุลต่านเลิกค้าขายกับหมู่เกาะเครื่องเทศแต่การปฏิเสธของสุลต่านทำให้ชาวดัตช์ทำการปิดกั้นเส้นทางการค้า ความขัดแย้งดำเนินไปจนกระทั่งปีพ.ศ. 2180 เมื่อในที่สุดมากัสซาร์ยอมรับผลประโยชน์ของบริษัทดัตช์อีสต์อินเดีย แต่เงื่อนไขในสนธิสัญญาไม่ได้รับการเคารพและชาวดัตช์จึงพยายามหามาตรการรับประกันอีกครั้ง ชาวมากัสซาร์ได้ปฏิเสธอีกครั้งหนึ่งและยืนยันสิทธิที่จะทำการค้ากับเซราม (Seram) และอัมบนที่ตอนนั้นกำลังลุกฮือ การปฏิเสธนี้ทำให้ฝ่ายดัตช์ประกาศสงครามในเดือนตุลาคม พ.ศ.2196 โดยทำการปิดกั้นท่าเรือของมากัสซาร์อีกครั้ง

***ที่มา:*** Carey, Daniel. 2003. ‘The Political Economy of Poison: The Kingdom of Makassar and the Early Royal Society’. *Renaissance Studies*, Vol. 17, No. 3, Special Issue: Asian Travel in the Renaissance (September 2003), pp. 517-543.

*คำศัพท์*

สนธิสัญญา: ข้อตกลงอย่างเป็นทางการระหว่างรัฐ

**สื่อการเรียน 15: ปฏิกริยาและการต่อต้านของท้องถิ่นต่อการควบคุมการค้าเครื่องเทศของยุโรป**



***ที่มา: ดัดแปลงจากแผนที่โลกเปล่าๆ สืบค้นจาก*** <http://www.clker.com/clipart-blank-world-map-large-.html>

แบบฝึกหัด 1**:** กิจกรรมจิ๊กซอว์

**คำถามหลัก**: **ชาวยุโรปควบคุมการค้าเครื่องเทศในเอเชียตะวันออกเฉียงใต้อย่างไรและท้องถิ่นมีปฏิกริยาอย่างไร?**

ในบทเรียนที่ผ่านมา เราได้เรียนรู้ว่าสังคมในเอเชียตะวันออกเฉียงใต้เปลี่ยนแปลงอย่างไรด้วยความเชื่อมสัมพันธ์ที่เกิดจากการค้าเครื่องเทศจากศตวรรษที่ 14 ถึง 16

ระหว่างศตวรรษที่ 16 ถึง 18 เอเชียตะวันออกเฉียงใต้ยังคงเชื่อมสัมพันธ์กับส่วนอื่นๆ ของโลกและการค้ากับโลกก็เติบโตต่อไป แต่มีพลวัตรที่ซับซ้อนมากขึ้น ก่อนหน้านี้ ชาวยุโรปมีบทบาทเป็นพ่อค้าคนกลางและเป็นพ่อค้าเพียงกลุ่มหนึ่งในบรรดาหลายกลุ่มที่มีอยู่ในภูมิภาค แต่ในศตวรรษที่ 16, 17 และ 18 โปรตุเกส ดัตช์และอังกฤษเริ่มแสวงหาอำนาจครอบงำการค้ามากขึ้น .

ในบทเรียนนี้ เราจะได้เรียนรู้เกี่ยวกับความพยายามของโปรตุเกส ดัตช์ และอังกฤษ ที่จะควบคุมการค้าเครื่องเทศในเอเชียตะวันออกเฉียงใต้ในศตวรรษที่ 16 ถึง 18 และปฏิกริยาของท้องถิ่นต่อพลวัตรที่เปลี่ยนแปลงไปนี้ในภูมิภาค

**คำสั่งสำหรับกิจกรรมจิ๊กซอว์:**

1. นักเรียนจะทำงานในสองกลุ่มสำหรับกิจกรรมนี้ คือ กลุ่มทำงานที่ได้รับมอบหมาย กับกลุ่มฐาน

2. ทำตามคำสั่งของครูและเข้าไปในกลุ่มทำงานที่ได้รับมอบหมาย ภารกิจคือศึกษาแหล่งข้อมูลที่กำหนดให้ ขณะศึกษาข้อมูล บันทึกข้อค้นพบลงในแผ่นจัดรวบรวมข้อมูล

3. เมื่อได้รับคำสั่งจากครู ย้ายไปเข้ากลุ่มฐาน

4. ในกิจกรรมต่อภาพ นักเรียนมีตัวต่อหนึ่งชิ้น ในกลุ่มฐานสมาชิกทั้งหมดจะร่วมกัน “ต่อชิ้นส่วนรวมกัน” เป็นภาพที่ชัดเจนของการควบคุมการค้าเครื่องเทศของยุโรปในเอเชียตะวันออกเฉียงใต้และปฏิกริยาของท้องถิ่นต่อการกระทำดังกล่าว

5. เมื่อสมาชิกในกลุ่มฐานแลกเปลี่ยนสิ่งที่ได้เรียนรู้มาจากกลุ่มทำงานที่ได้รับมอบหมาย บันทึกสิ่งที่เพื่อนพูดลงในแผ่นจัดรวบรวมข้อมูลเพื่อเติม “ภาพ” ให้สมบูรณ์ เมื่อนักเรียนบอกเล่าสิ่งที่นักเรียนได้เรียนรู้กับกลุ่มฐานของตัวเอง ให้กระตุ้นให้เพื่อนๆ ให้ความสนใจและเติม “ภาพ” ให้สมบูรณ์ด้วยเช่นกัน

6. เมืองท่าของชาวมุสลิมคือ บันเต็น มากัสซาร์และบรูไนทำอย่างไรในการตอบโต้การควบคุมของชาวดัตช์?

4. การผูกขาดของชาวดัตช์ถูกชาวอังกฤษทำลายลงไปได้อย่างไร?

1. ป้อมและโรงงานของโปรตุเกสอยู่ที่ไหนในอีสต์อินดีส?



**Sumatra**

2. ส่วนใดของเอเชียตะวันออกเฉียงใต้ที่มีความสัมพันธ์ทางการค้ากับโปรตุเกส? นักเรียนสามารถระบุที่ตั้งบนแผนที่ได้หรือไม่?

7. อาณาจักรอาเจะห์มีปฏิกริยาต่อการควบคุมครอบงำของโปรตุเกสอย่างไร?

5. ในส่วนใดของเอเชียตะวันออกเฉียงใต้ที่โปรตุเกสเผชิญการต่อต้านจากคนท้องถิ่น?

**Brunei**

8. รัฐสุลต่านแห่งมากัสซาร์มีปฏิกริยาต่อการครอบงำของชาวดัตช์อย่างไร?

3. ชาวดัตช์ทำอย่างไรในการจำกัดปริมาณเครื่องเทศที่ป้อนตลาด? ทำไมจึงต้องมีการจำกัดปริมาณ?

**Banda**

BANDA SEA

JAVA SEA

**Banten**

**Makassar**

**Java**

SOUTH CHINA SEA

SULU SEA

**Aceh**

แบบฝึกหัด 2**:** สังเคราะห์ความรู้

นักประวัติศาสตร์ชื่อ อิมมานูเอล วอลเลอร์สไตน์ เสนอในปีพ.ศ. 2517 ว่า เอเชียตะวันออกเฉียงใต้ก่อนทศวรรษ 1750 ไม่มีความสำคัญต่อการค้าของยุโรปและผลกระทบของยุโรปต่อเอเชียตะวันออกเฉียงใต้มีน้อยมาก

นักเรียนตีความข้อมูลที่ได้จากบทเรียนที่ 5 และ 6 อย่างไร? นักเรียนเห็นด้วยกับคำกล่าวของวอลเลอร์สไตน์หรือไม่?

อภิปรายเรื่องนี้กับเพื่อนในกลุ่มและนำกลับไปทำเป็นการบ้าน เขียนรายงานอธิบายว่าทำไมนักเรียนจึงเห็นด้วยหรือไม่เห็นด้วยกับคำกล่าวของวอลเลอร์สไตน์ นักเรียนอาจต้องการค้นคว้าเพิ่มเติมเพื่อสนับสนุนความคิดของตนเอง *(หมายเหตุ: เป็นเรื่องปกติที่นักประวัติศาสตร์จะเห็นไม่ตรงกันในประเด็นต่างๆ เนื่องจากอาจตีความเหตุการณ์และแหล่งข้อมูลต่างๆ แตกต่างกันออกไป)*

|  |  |
| --- | --- |
| ***เห็นด้วยกับคำกล่าวของวอลเลอร์สไตน์เพราะ...*** | ***ไม่เห็นด้วยกับคำกล่าวของวอลเลอร์สไตน์เพราะ...*** |
|  |  |

ที่มา:

Wallerstein, I. 1974. *The Modern World-System, vol. I: Capitalist Agriculture and the Origins of the European World-Economy in the Sixteenth Century*. New York: Academic Press.

Wallerstein, I. 1980. *The Modern World System, vol. II: Mercantilism and the Consolidation of the European World-Economy, 1600-1750*. New York: Academic Press